Ο ρόλος των γυναικών στην Αραβική Άνοιξη
ένα ρεπορτάζ της ΦτΑ με αφορμή την Παγκόσμια Ημέρα της Γυναίκας
Για περισσότερα από 100 χρόνια, γυναίκες και άντρες σε ολόκληρο τον κόσμο τιμούν την Παγκόσμια Ημέρα της Γυναίκας. Το 1977 τα ΗΕ όρισαν και επισήμως ως ημέρα εορτασμού την 8 Μαρτίου. Με αφορμή την φετινή επέτειο και σε συνδυασμό με τις παγκόσμιες εξελίξεις η δημοσιογράφος της ΦτΑ, Μαριάμα Ντιάλο, επισημαίνει και αναδεικνύει τον ρόλο των γυναικών στην Αραβική Άνοιξη. Πολλές γυναίκες ήταν μεταξύ των διαδηλωτών στην πρώτη γραμμή των αντικυβερνητικών κινημάτων στη Μέση Ανατολή και τη Βόρεια Αφρική. Με τον τρόπο τους συνέβαλλαν και αυτές στην απομάκρυνση αυταρχικών καθεστώτων στην Τυνησία, την Αίγυπτο και τη Λιβύη. Η Κάρεν Σέρμαν, διευθύντρια της διεθνούς οργάνωσης «Γυναίκες για τις Γυναίκες» αναφέρει: «Οι γυναίκες έπαιξαν καταλυτικό ρόλο στην διοργάνωση των συγκεντρώσεων, στην διακίνηση όπλων προς τους αντάρτες, την μεταφορά πληροφοριών σε μέσα ενημέρωσης του εξωτερικού και την φροντίδα όσων τραυματίζονταν στις διαδηλώσεις». Η Σάρα Γκαλάλ από την Αίγυπτο έζησε τις διαδηλώσεις στη χώρα της από πρώτο χέρι. Σήμερα συμμετέχει σε ένα πρόγραμμα για την προώθηση των δικαιωμάτων των γυναικών που πραγματοποιεί το Ίδρυμα Μπους στο Ντάλλας του Τέξας. Όπως η ίδια αναφέρει: «Ήταν υπέροχο να βλέπεις όλες αυτές τις γυναίκες στους δρόμους, να διαδηλώνουν, να τραγουδούν και να οδηγούν τις πορείες. Ήταν πραγματικά κάτι απίστευτο». Άλλη μια κοπέλα από την Αίγυπτο που συμμετέχει στο ίδιο πρόγραμμα, η Σαμάρ Ελχουσεϊνί, τονίζει ότι παρά τις αλλαγές που επετεύχθησαν στη χώρα της η ίδια παραμένει οργισμένη: «Όταν ξεκίνησε η επανάσταση πολεμούσαμε το καθεστώς Μουμπάρακ και πιστεύαμε ότι εάν ξεφορτωθούμε τον Μουμπάρακ όλα θα γίνουν καλά. Αλλά μετά την επανάσταση, το μόνο που μπορώ να πω είναι ότι είμαι απογοητευμένη» Παρόμοια είναι η άποψη και της αιγύπτιας πολιτικής αναλύτριας Ράνια ελ Μαλκί: «Νομίζω ότι είναι πολύ πιο εύκολο να πολεμήσεις ένα δικτάτορα παρά να αλλάξεις τον τρόπο σκέψης μιας κοινωνίας. Το δεύτερο χρειάζεται χρόνο, πολύ χρόνο». Γυναίκες συμμετείχαν επίσης και στην εξέγερση στην Υεμένη. Η Αουσάκ ελ Ραμπί υποστηρίζει ότι είναι πολλά που πρέπει ακόμα να γίνουν στη χώρα της: «Οι γυναίκες στην Υεμένη πρέπει να παλέψουν για τα δικαιώματα τους και αυτή δεν θα είναι μια μάχη που θα την κερδίσουν εύκολα». Ωστόσο η Ζαφαράν Αλί, συγγραφέας και υποστηρίκτρια του πρώην Προέδρου Αλί Αμπντουλάχ Σαλεχ, σημειώνει ότι παρά το γεγονός πως πολύ κόσμος δεν συμπαθεί τον κ. Σαλέχ, ο ίδιος έκανε πολλά για τα δικαιώματα των γυναικών. «Δημιούργησε έναν νέο τρόπο σκέψης που επέτρεπε στις γυναίκες να ταξιδεύουν μόνες τους, διασφάλισε το δικαίωμα τους στην εκπαίδευση, τον γάμο και την μητρότητα, το δικαίωμα τους να εργάζονται στην καθημερινή τους ζωή». Η Κάρεν Σέρμαν, της οργάνωσης «Γυναίκες για τις Γυναίκες» τονίζει ότι η οικονομική ανάπτυξη μιας χώρας είναι σημαντική προκειμένου οι γυναίκες να διεκδικήσουν ίσα δικαιώματα. «Η ισότιμη συμμετοχή των γυναικών στα οικονομικά δρώμενα μιας χώρας είναι πιο σημαντική από την πολιτική συμμετοχή και θα επιφέρει μεγάλη διαφορά στο πως αντιλαμβάνεται η οικογένεια και η κοινωνία τον ρόλο της γυναίκας γενικότερα». Ανεξάρτητα με το εάν απαιτείται οικονομική ή πολιτική συμμετοχή πολλές γυναίκες που πήραν μέρος στην Αραβική Άνοιξη τονίζουν ότι είναι έτοιμες να αντιμετωπίσουν τις όποιες προκλήσεις, προκειμένου να συμμετέχουν στην μετάβαση των χωρών τους προς τη δημοκρατία.